Vragskip moet vir eers in meer by Suez-kanaal bly | Netwerk24
13 April 2021 20:08
Die vragskip, Ever Given, is deur sleepbote na 'n grootskaalse ontwrigting na 'n meer wat deel van die kanaal is, gesleep.
Joemi Sjinohara, adjunkbestuurder by die bestuursafdeling van die vragskip, het bevestig dat die kanaal 'n vergoedingseis ingedien het, maar kon geen verdere besonderhede deurgee nie.
Volgens 'n bron by die Suez-kanaalowerheid is 'n hofbevel uitgereik dat die skip nie die kanaal mag verlaat alvorens onderhandelinge plaasvind nie.
Osama Rabie, voorsitter van die Suez-kanaalowerheid, het verlede week op Egiptiese TV gesê dat die vragskip nie sal vertrek voordat 'n ondersoek afgehandel en vergoeding uitbetaal is nie. Hy het bygevoeg dat die kanaal "groot skade" gely het, sowel as 'n verlies aan verskepingsgeld en herstelkoste. Rabie het ook gesê hy hoop om die kwessie vriendskaplik op te los.
Die 400 meter lange Ever Given het die kanaal op 23 Maart geblokkeer.
Reddingspanne het ses dae geswoeg om die vaartuig te bevry, wat die deurgang van meer as 400 skepe vertraag en ander genoop het om om die punt van Afrika te vaar.
Bedryfsbronne het verlede week gesê dat herversekeraars die grootste deel van die rekening vir die skip sou betaal. Uitbetalings sal na verwagting honderde miljoene dollars beloop.